Predkladacia správa

Návrh predbežného stanoviska Slovenskej republiky k budúcnosti politiky súdržnosti po roku 2013 predkladá na rokovanie vlády SR minister výstavby a regionálneho rozvoja Slovenskej republiky a minister zahraničných vecí Slovenskej republiky na základe plnenia úlohy B.1. uznesenia vlády SR č. 107 z 10. februára 2010. 

Cieľom materiálu je formulovať východiskové pozície SR k jednotlivým aspektom budúcej politiky súdržnosti EÚ, ktoré sa budú ďalej využívať v priebehu diskusií. V rokoch 2011 - 2012 prejdú diskusie do štádia rokovaní o obsahu oficiálnych dokumentov tvoriacich politiku súdržnosti EÚ na obdobie po roku 2013. Slovensko má v úmysle sa na celom procese prípravy a schvaľovania politiky súdržnosti aktívne zúčastňovať s cieľom presadzovať národné a regionálne záujmy SR. 

Slovensko v dokumente podporuje, aby hlavným zameraním politiky súdržnosti naďalej zostal vyvážený, harmonický a trvalo udržateľný rozvoj EÚ a zmierňovanie rozdielov v životnej a ekonomickej úrovni medzi krajinami EÚ a ich regiónmi. Stredobodom záujmu má byť dôraz na udržateľný rast, inovácie a konkurencieschopnosť a tiež vytváranie flexibilnej, otvorenej a súdržnej spoločnosti. 

Základným cieľom SR je dosiahnuť takú podobu politiky súdržnosti, ktorá bude zabezpečovať vyvážený pomer medzi jednotlivými princípmi vstupujúcimi do politiky súdržnosti, t. j. hospodárskej, sociálnej a územnej súdržnosti. Cieľom SR je taktiež zabezpečiť transparentné 
a čo najjednoduchšie pravidlá vykonávania politiky súdržnosti na úrovni členských štátov a regiónov za existencie jasných a jednoznačných kritérií jej monitorovania a hodnotenia. 

Hlavné prioritné oblasti a ciele Slovenska vyplynuli z Národnej stratégie regionálneho rozvoja SR a sú postavené na štyroch pilieroch, a to základná infraštruktúra; ľudské zdroje a zamestnanosť; veda, výskum a inovácie; hospodárstvo zeleného rastu. 

Pre účely monitorovania a hodnotenia politiky súdržnosti na úrovni EÚ Slovensko navrhuje v budúcnosti vytvoriť Radu EÚ pre politiku súdržnosti. Úlohu monitorovacieho tímu 
na národnej úrovni bude plniť Rezortná koordinačná skupina MVRR SR pre záležitosti EÚ, ktorej pôsobnosť prejde od 1. júla 2010 na nástupnícku organizáciu (v zmysle uznesenia vlády SR č. 54/2010).

V čiastkových cieľoch pre jednotlivé politiky Slovensko načrtáva prioritné pozície k budúcnosti systému, cieľov, fondov, podporovaných oblastí a procesu implementácie politiky súdržnosti EÚ.  
Predbežné stanovisko SR k budúcnosti politiky súdržnosti po roku 2013 bude v rámci diskusií o revízii rozpočtu EÚ a o budúcom viacročnom finančnom rámci EÚ potrebné aktualizovať 
na základe analýz a posúdenia výhodnosti, zvážení priechodnosti navrhovaných pozícií SR 
a možnej podpory zo strany iných členských štátov, ako aj v kontexte celkovej negociačnej stratégie SR. 

Predkladaný materiál nemá finančný, ekonomický, environmentálny vplyv, vplyv 
na zamestnanosť ani podnikateľské prostredie, preto sa doložka vplyvov nevyhotovuje.